Z A K LJ U Č C I

s 8. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 7. studenog 2019. godine

*Upit:*

*S obzirom da je ZJZ ustrojen kroz organizacijske jedinice – Službe, koji položajni dodatak pripada glavnim tehničarima odnosno glavnoj sestri pojedinih Službi ZJZ-a?*

**Zaključak broj 23: Glavna sestra, zdravstveni i nezdravstveni radnik – voditelj zavoda/službe ima pravo na dodatak od 14% više od prosjeka dodataka za uvjete rada koji dobivaju svi zdravstveni radnici I., II. i III. vrste u tom zavodu/službi.**

*Upit:*

* *Radim kao fizioterapeutski tehničar u zdravstvenoj ustanovi u trgovačkom sudu registriranoj kao zdravstvena ustanova. Da li je moguć moj prelazak iz navedene ustanove u bilo koji KBC ili DZ uz suglasnost oba ravnatelja, bez natječaja?*
* *Da li je potrebno raspisivati javni natječaj za prelazak radnika iz zakupa, privatne ustanove (ljekarne, ustanove za zdravstvenu njegu, ustanove za skrb koje su u ugovornom odnosu s HZZO-om) u bolnicu, dom zdravlja i druge javne zdravstvene ustanove?*
* *Da li se pravo na premještaj bez raspisivanja javnog natječaja odnosi samo na prelazak radnika iz sustava bolnica/dom zdravlja/zavod u isti sustav ili je moguć prelazak iz zdravstvene ustanove za fizikalnu medicinu i rehabilitaciju u privatnom vlasništvu u sustavu HZZO-a u javnu bolnicu?*

**Zaključak broj 24: Odredba o prelasku radnika iz jedne zdravstvene ustanove ili HZZO-a u drugu zdravstvenu ustanovu/HZZO bez raspisivanja javnog natječaja odnosi se samo na radnike u zdravstvenim ustanovama za koje se sredstva u iznosu većem od pedeset posto troškova za plaće i druga materijalna prava radnika osiguravaju u državnom proračunu, u koja sredstva se podrazumijevaju i sredstva koja se temeljem ugovora o provođenju zdravstvene zaštite ostvaruju od HZZO-a.**

*Upit:*

*Na koji dodatak na plaću ima dentalni tehničar u dentalnom laboratoriju?*

**Zaključak broj 25: Dentalni tehničar kao zdravstveni radnik ima pravo na dodatak za posebne uvjete rada od 11% i dodatak za iznimnu odgovornost za život i zdravlje ljudi od 8%.**

*Upit:*

*Da li svi zdravstveni i nezdravstveni radnici zaposleni na Odjelu za hematologiju i onkologiju gdje se primjenjuje intravenozna terapija citostatika ostvaruju pravo na skraćeno radno vrijeme od 35 sati tjedno i pravo na dodatnih 5 dana godišnjeg odmora. U navedenom odjelu od ukupno 23 zaposlena radnika samo je 5 radnika raspoređeno na radno mjesto intravenozne aplikacije citostatika.*

**Zaključak broj 26: Samo radnici koji 2/3 radnog vremena obavljaju poslove intravenozne aplikacije citostatika imaju pravo na rad u skraćenom radnom vremenu od 35 sati tjedno kao i pravo na dodatnih 5 dana godišnjeg odmora.**

*Upit:*

* *Da li za poslove koje će sada prema ugovoru o radu ravnatelj, zamjenik i pomoćnik ravnatelja obavljati iz zdravstvene djelatnosti imaju koeficijent ravnatelja ili koeficijent specijaliste odnosno užeg specijaliste, a posebno ako u većem dijelu redovitog radnog vremena obavljaju te poslove, a ne poslove ravnatelja?*

*Napominjemo da je prilikom unosa poslova iz ugovora o radu u Registar zaposlenih i COP potrebno unijeti oba radna mjesta i za svako radno mjesto različiti koeficijent.*

* *Na koji način provesti odnosno uvrstiti dodatke na posebne uvjete rada za efektivno odrađene sate na tim poslovima, ako su ravnatelj i zamjenica ravnatelja ujedno i liječnici specijalisti i rade u svojoj struci?*

*Kako kroz sustav COP-a provesti navedeni članak i na koje dodatke iz članaka 55.-58.a ravnatelj i zamjenica ravnatelja imaju pravo?*

**Zaključak broj 27: Ravnatelju, zamjeniku te pomoćniku ravnatelja zdravstvene ustanove koji sukladno ugovoru o radu, osim poslova ravnatelja, zamjenika te pomoćnika ravnatelja, u redovitom radnom vremenu, obavlja i poslove iz zdravstvene djelatnosti u toj zdravstvenoj ustanovi, pripada pravo na dodatak za posebne uvjete rada iz članka 55. za efektivno odrađene sate na tim poslovima.**

**Povjerenstvo nije nadležno za tumačenje provedbe prava kroz Centralni obračun plaća.**

*Upit:*

*Predao sam pravnoj službi ustanove zahtjev za izuzećem od pripravnosti budući da mi preostaje 5 godina do starosne mirovine, a prema Zakonu o mirovinskom osiguranju temeljem dugogodišnjeg osiguranja, a oni su zahtjev proslijedili Povjerenstvu za tumačenje.*

**Zaključak broj 28: Radnika se 5 godina pred starosnu mirovinu ne može rasporediti u rad noću, dežurstvo i pripravnost bez njegovog pristanka ukoliko je iz pripadajuće dokumentacije vidljivo da radnik za 5 godina ispunjava uvjete za starosnu mirovinu sukladno posebnom propisu. Ujedno, predmetno pravo može se koristiti najduže 5 godina.**

*Upit:*

1. *Imaju li ravnatelj i pomoćnici ravnatelja doma zdravlja za sestrinstvo i kvalitetu koji u punom radnom vremenu obavljaju samo te poslove, pravo na dodatak na plaću od 16%/8% zbog iznimne odgovornosti za život i zdravlja ljudi?*
2. *Ima li zdravstveni radnik koji u domu zdravlja obavlja poslove medicinske sestre za kontrolu i sprečavanje infekcija pravo na dodatak na plaću od 8% za iznimnu odgovornost za život i zdravlje ljudi?*
3. *Na koji dodatak s osnova posebnih uvjeta rada imaju liječnici specijalizanti na specijalizaciji iz ginekologije/opstetricije, pedijatrije i obiteljske medicine koji su zaposleni u domu zdravlja radi provođenja specijalizacije i obavljanja poslova specijaliste nakon završene specijalizacije, ali trenutno nisu izabrani liječnici u primarnoj zdravstvenoj zaštiti-voditelji tima?*

**Zaključak broj 29:**

1. **Doktori medicine i doktori dentalne medicine imaju pravo na dodatak zbog iznimne odgovornosti za život i zdravlje ljudi u iznosu od 16% od osnovne plaće, a ostali zdravstveni radnici, kao i nezdravstveni radnici koji sudjeluju u postupku dijagnostike i liječenja, imaju pravo na predmetni dodatak u iznosu od 8% od osnovne plaće.**
2. **Zdravstveni radnik koji u domu zdravlja obavlja poslove medicinske sestre za kontrolu i sprečavanje infekcija ima pravo na dodatak na plaću od 8% za iznimnu odgovornost za život i zdravlje ljudi.**
3. **Doktor medicine zaposlen u primarnoj zdravstvenoj zaštiti ima pravo na dodatak za posebne uvjete rada od 11% i dodatak za iznimnu odgovornost za život i zdravlje ljudi od 16%.**

*Upit:*

*Da li radnici na zatvorenim odjelima psihijatrije opće bolnice imaju pravo na dodatnih 5 dana godišnjeg odmora?*

**Zaključak broj 30: Radnici koji najmanje 2/3 radnog vremena rade na zatvorenim psihijatrijskim odjelima ostvaruju pravo na dodatnih 5 dana godišnjeg odmora prema posebnim uvjetima rada od 1. siječnja 2020. godine.**

*Upit:*

*Da li imam pravo na dodatak na plaću zbog posebnih uvjeta rada od 25% kao specijalizantica nuklearne medicine koja svakodnevno radi s otvorenim izvorima zračenja?*

**Zaključak broj 31: Doktor medicine na specijalizaciji ima pravo na dodatak za posebne uvjete sukladno ugovoru o radu sa zdravstvenom ustanovom.**

*Upit:*

*Na koji dodatak na plaću ima vozač sanitetskog vozila? 23 ili 27%?*

**Zaključak broj 32: Vozač sanitetskog prijevoza sukladno članku 55. ima pravo na dodatak za posebne uvjete rada od 23%+4% odnosno ukupno 27%.**

*Upit:*

*Zdravstveni radnici koji rade u Odjelu za psihijatriju u sklopu svog radnog mjesta obavljaju i hitnu psihijatrijsku ambulantu te ostvaruju dodatak s osnove posebnih uvjeta rada od19%. Imaju li pravo na dodatak od 23% ( hitni prijem gdje nije ustrojen OHBP) s obzirom da u našoj ustanovi jest ustrojen OHBP, ali Hitna psihijatrijska ambulanta radi kao zasebna jedinica te se pacijenti primaju preko nje?*

**Zaključak broj 33: Zdravstveni radnik koji radi u hitnoj psihijatrijskoj ambulanti za potrebe hitnog prijema pacijenata ima pravo na dodatak na plaću s osnova posebnih uvjeta rada od 23%.**

*Upit:*

1. *Ako sindikalni susret ima kulturni ili sportski karakter da li radniku za sudjelovanje na tom susretu osim 3 dana plaćenog dopusta pripada još 1 dan plaćenog dopusta iako se radi o istom događaju?*
2. *Da li se dodatak od 8% zbog iznimne odgovornosti za život i zdravlje ljudi odnosi na sve zdravstvene radnike u ustanovi bez obzira što neki uopće ne sudjeluju u dijagnostici i liječenju?*

**Zaključak broj 34:**

1. **Sukladno članku 36. radnik ima pravo na plaćeni dopust u trajanju jednog radnog dana u slučaju nastupanja u kulturnim i sportskim priredbama, a za sudjelovanje na sindikalnim susretima, seminarima i obrazovanju za sindikalne aktivnosti u trajanju od tri radna dana.**
2. **Doktori medicine i doktori dentalne medicine imaju pravo na dodatak zbog iznimne odgovornosti za život i zdravlje ljudi u iznosu od 16% od osnovne plaće, a ostali zdravstveni radnici imaju pravo na predmetni dodatak u iznosu od 8% od osnovne plaće.**